CELEX: 62018TN0442
Language: sk
Date: 2018-07-18 00:00:00
Title: Vec T-442/18: Žaloba podaná 18. júla 2018 – Aeris Invest/ECB

3.9.2018   
            
            
               SK
            
            
               Úradný vestník Európskej únie
            
            
               C 311/15
            
         
      Žaloba podaná 18. júla 2018 – Aeris Invest/ECB
      (Vec T-442/18)
      (2018/C 311/16)
      Jazyk konania: španielčina
      
         Účastníci konania
      
      
         Žalobkyňa: Aeris Invest Sàrl (Luxemburg, Luxembursko) (v zastúpení: S. Chimenos Minguella a G. Ferrer Gonzálvez, advokáti)
      
         Žalovaná: Európska centrálna banka
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej centrálnej banky LS/MD/18/141 z 8. mája 2018 a LS/PT/2018/9 z 9. februára 2018 a
               
            
                  —
               
               
                  uložil Európskej centrálnej banke povinnosť nahradiť trovy konania.
               
            
         Dôvody a hlavné tvrdenia
      
      Predmetom tejto žaloby je zrušenie rozhodnutia Európskej centrálnej banky (ďalej len „ECB“) LS/MD/18/141 z 8. mája 2018, ktoré sa týka opakovanej žiadosti o prístup k dokumentom ECB, ako aj predchádzajúceho rozhodnutia ECB LS/PT/2018/9 z 9. februára 2018, ktoré sa týka žiadosti o prístup k dokumentom ECB.
      Na podporu svojej žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod založený na tvrdení, že zamietavé rozhodnutia ECB týkajúce sa prístupu k predmetnej dokumentácii nie sú dostatočne odôvodnené, pretože v nich nie sú riadne zohľadnené ciele, ktoré sledoval normotvorca Spoločenstva pri zavedení práva fyzických a právnických osôb na prístup k dokumentom európskych inštitúcií v rámci transparentného konania a s ohľadom na zásady riadnej správy vecí verejných a účasti občanov. Navyše argumenty ECB majú všeobecnú povahu. ECB nezohľadnila ani skutočnosť, že sprístupnenie požadovaných dokumentov nemôže žiadnym spôsobom ovplyvniť hladký priebeh rozhodovacieho procesu v kontexte riešenia krízových situácií úverových inštitúcií. Nielenže sa konkrétne konanie o riešení krízových situácií už skončilo, ale aktuálne sa nachádza vo fáze súdneho preskúmania, takže odmietnutie prístupu sťažuje toto preskúmanie samotnému Všeobecnému súdu. Napokon rozhodnutia nezohľadnili, že prístup k požadovanej dokumentácii sa požaduje výhradne na účely výkonu práva na účinný prostriedok nápravy zakotveného v článku 47 Charty základných práv Európskej únie.
               
            
                  2.
               
               
                  Druhý žalobný dôvod založený na tvrdení, že napadnuté rozhodnutia porušujú článok 4 ods. 1 písm. c) rozhodnutia ECB/2004/3 o prístupe verejnosti k dokumentom Európskej centrálnej banky, pretože žalobkyni odopierajú prístup k požadovaným informáciám z dôvodu, že na dokumenty sa v celom rozsahu alebo čiastočne vzťahuje všeobecná domnienka nesprístupnenia, keďže ide o dôverné dokumenty, na ktoré sa vzťahuje služobné tajomstvo uplatniteľné na inštitúcie. Táto všeobecná domnienka nesprístupnenia nie je výslovne stanovená v uplatniteľnej odvetvovej právnej úprave, a aj keby existovala, nebola by uplatniteľná, pretože výnimky z práva na prístup nemožno vykladať zoširoka a ani na základe analógie.
               
            
                  3.
               
               
                  Tretí žalobný dôvod založený na tvrdení, že napadnuté rozhodnutia porušujú článok 4 ods. 1 písm. c) rozhodnutia ECB/2004/3, keďže žalobkyni odopierajú prístup k požadovaným informáciám na základe skutočnosti, že dotknuté dokumenty sú v celom rozsahu alebo čiastočne chránené služobným tajomstvom uplatniteľným na inštitúcie, hoci sú nevyhnutné v súdnom konaní a takéto odopretie bráni alebo sťažuje fungovanie verejného súdnictva.
               
            
                  4.
               
               
                  Štvrtý žalobný dôvod založený na tvrdení, že napadnuté rozhodnutia porušujú článok 4 ods. 1 písm. a) druhú a šiestu zarážku rozhodnutia ECB/2004/3, a to v rozsahu, v akom sa v nich uvádza, že sprístupnenie požadovaných informácií by mohlo poškodiť systém bankovníctva vo všeobecnosti.
               
            
                  5.
               
               
                  Piaty žalobný dôvod založený na tvrdení, že napadnuté rozhodnutia porušujú článok 4 ods. 2 prvú zarážku rozhodnutia ECB/2004/3, a to v rozsahu, v akom sa v nich uvádza, že sprístupnenie požadovaných dokumentov a informácií môže ovplyvniť obchodné záujmy spoločnosti Banco Santander a mohlo by mať dopad na budúce kontroly.